Súradnice: 49°10′0″S 18°35′0″V﻿ / ﻿49,16667°S 18,58333°V﻿ / 49.16667; 18.58333

**Súľovské skaly** sú geomorfologický podcelok Súľovských vrchov, charakteristický výrazným členitým reliéfom. Nachádzajú sa približne 10 km smerom na juh od mesta Bytča. Sú turisticky vyhľadávanou lokalitou, nachádza sa v nich národná prírodná rezervácia Súľovské skaly. Najvyšším vrchom je Žibrid s výškou 867 m n. m.

Poloha
------

Nachádzajú sa v západnej časti Súľovských vrchov. Zo severu a severozápadu ich ohraničuje Manínska vrchovina, zo západu Podmanínska pahorkatina, z juhu Zliechovská hornatina a Domanižská kotlina a z východu Rajecká kotlina, Skalky a Žilinská pahorkatina.. Súľovské skaly sú zoradené v oblúku, ktorého vrchol je na severe a ramená smerujú na juhozápad a juhovýchod.

Prírodné podmienky
------------------

Horninovým základom Súľovských skál je zväčša charakteristický treťohorný (konkrétne eocénny) karbonátový zlepenec (s klastami starších rozrušených vápencov a dolomitov) tvoriaci súčasť borovského súvrstvia centrálnehokarpatského paleogénu. Zlepence sú nedokonale vrstevnaté, čo naznačuje, že vznikali v dynamickom prostredí, pravdepodobne priamo pod vápencovými útesmi vtedajšieho mora. Podložie tvoria staršie druhohorné dolomity a slienito-bridličnaté súvrstvia. Terén bol v priebehu neogénu zvrásnený, pričom sa vytvorili početné antiklinály a synklinály. S časom sa potom prejavil jav označovaný ako inverzia reliéfu, kedy rozpraskané horniny v osovej časti antiklinály podľahli erózii skôr ako synklinálna časť, preto pozostatky synklinály budujú dnes vyššie časti územia ako kedysi vyššie položené antiklinály. Osou vrcholu bývalej antiklinály teraz vedie dolina typu combe, ktorá vyúsťuje do obce Súľov-Hradná.

Ide o relatívne malú plochu územia s vysokou koncentráciou geomorfologických tvarov ako poskladané skalné veže, strmé bralá, ihly, okná, homole a pod. s často bizarným tvarom.

Jedným z najznámejších útvarov je Gotická brána. V Súľovských skalách sa nachádzajú aj dve jaskyne (jednou z nich je Prírodná pamiatka Šarkania diera) a zrúcanina Súľovského hradu.

Ochrana prírody
---------------

V roku 1971 bola v oblasti vyhlásená štátna prírodná rezervácia na ploche 543 ha. Dnes je oblasť súčasťou národnej prírodnej rezervácie Súľovské skaly.

Turistika
---------

Po celom území vedie značený náučný chodník vystavaný roku 1975 a rekonštruovaný a upravený v rokoch 1994, 1997 a 1998. Je dlhý 7,5 km a má 16 zastávok, ktoré sú doplnené 17 informačnými tabuľami. Prechádzky nie sú fyzicky veľmi náročné.

Horolezecká činnosť
-------------------

Lezecké cesty majú dĺžku 15 – 40 m a náročnosť 4 – 10 stupňov UIAA.

* Celoročne povolené veže: *Tabuľa, Školská veža, Veža nad ohniskom*
* Sezónne povolené: *Veterná, Sokolíky, Kozie diery, Podsvetie, Tisícročná* (medzi 1. 7 až 31. 12.)

platí pre členov SHS James / členov organizácii UIAA, výnimka platná do 31. 8. 2008

Fotografie
----------

* Gotická bránaGotická brána
* Obrovská bránaObrovská brána
* Súľovský hradSúľovský hrad
* Poniklec prostrednýPoniklec prostredný

Referencie
----------

1. ↑  Súľovské skaly. In:  *Zoznam osobitne chránených častí prírody SR* [online]. Banská Bystrica: Štátna ochrana prírody SR. Dostupné online.
2. ↑  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2018-03-23]. Dostupné online.
3. 1 2  Vladár, J. a kolektív, 1981; *Encyklopédia Slovenska* V. zväzok R- Š. Veda, Bratislava, 790 s.
4. 1 2 3  Mišík, M. 1979; Geologické exkurzie po Slovensku, SPN, Bratislava, 359 s.
5. ↑  Náučný chodník Súľovské skaly prístup 9.8.2008
6. ↑  http://www.portal.gov.sk prístup 8. 9. 2008

Pozri aj
--------

* Súľovský hrad
* Stratený budzogáň

Iné projekty
------------

Commons
* Spolupracuj na Commons Commons ponúka multimediálne súbory na tému **Súľovské skaly**

Externé odkazy
--------------

* Súľovské skaly na stránke Žilina Gallery

| * z
* d
* u
Súľovské vrchy |
| --- |
| Podcelky (časti) | 
* Manínska vrchovina
	+ Maníny
* Skalky
* Súľovské skaly
	+ Súľovská kotlina

 |
| Veľkoplošné chránené územie | 
* Chránená krajinná oblasť Strážovské vrchy

 |
| Národné prírodné rezervácie | 
* Manínska tiesňava
* Podskalský Roháč
* Súľovské skaly

 |
| Prírodné rezervácie | 
* Kostolecká tiesňava
* Slnečné skaly

 |
| Prírodné pamiatky | 
* Bosmany
* Hričovská skalná ihla
* Hričovské rífy
* Partizánska jaskyňa
* Poluvsianska skalná ihla
* Prečínska skalka
* Súľovský hrádok

 |
| Chránený areál | 
* Svarkovica

 |
| Kultúrne a historické pamiatky | 
* hrad Hričov
* hrad Lietava
* hrad Rajec
* hrad Súľov

 |
| Vybrané vrcholyZoznam vrcholov | 
* Veľký Manín (891)
* Žibrid (867)
* Stráne (837)
* Havrania skala (835)
* Kečka (822)
* Brada (816)
* Malý Manín (813)
* Dubica (811)
* Roháč (803)
* Hoľazne (794)
* Skalky (778)
* Vysoký vrch (766)
* Tlstá hora (747)
* Dubová (728)
* Roháč (720)

 |
| Vybrané sedlá | 
* Marek
* Patúch
* Pod Bradou
* Roháčske

 |

Autoritné údaje: * NK ČR: ge525387
* SNK: 206087